חוק לצמצום השימוש בשקיות נשיאה חד-פעמיות, התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2545, עמ' 698, 2016-04-07T00:00:00+03:00
חוק לצמצום השימוש בשקיות נשיאה, התשע"ו–2016 (להלן – החוק), התקבל בקריאה שניה ושלישית ביום יח' באדר ב התשע"ו (28 במרס 2016).
החוק, שיכנס לתוקף ביום ג' בטבת התשע"ז (1 בינואר 2017), אוסר על בעל בית עסק קמעוני שבו נמכרים מצרכים, על מסירת שקיות נשיאה חד פעמיות שעוביין פחות מ-20 מיקרון לצרכן, ומטיל על קמעונאים גדולים לשיווק מזון חובה לגבות תשלום עבור מסירת שקיות נשיאה חד פעמיות שעוביין בין 20 ל-50 מיקרון לצרכן, בשיעור שלא יפחת מ-10 אגורות המורכב מסכום היטל המוטל על הקמעונאי הגדול בעד כל שקית שמכר בתוספת מע"מ. כספי ההיטל ישולמו לקרן לשמירת הניקיון וישמשו לעידוד צמצום השימוש בשקיות חד פעמיות ולצמצום ההשפעות הסביבתיות השליליות הנגרמות מהשימוש בהן. החוק מחייב קביעת יעדים לצמצום השימוש בשקיות חד פעמיות, מעקב אחר השגתם והתאמת שיעור ההיטל למידת היעילות של ההיטל בהשגת היעדים.
החוק קובע מנגנונים מפורטים לגבי גביית ההיטל, דיווח הקמעונאים למשרד להגנת הסביבה ודיווח שוטף לכנסת ולציבור על הנושאים השונים הנוגעים לטיפול בשקיות ובהיטל, באופן שיבטיח שקיפות בכל הנוגע להפעלת החוק. נוסף על כך, החוק קובע מסלול אכיפה מנהלי המתיר למנהל להטיל על מי שהפר הוראה מהוראות החוק. הפרת החוק לא נקבעה כעבירה פלילית כדי למתן את כלי האכיפה ולבחון את האפשרות לאכיפתו ללא שימוש בכלי זה.